На основу члана 61. става 2. Закона о управи („Службени гласник БиХ“, бр. 32/02, 102/09 и 72/12) и члана 7. Одлуке о критериjумима за расподјелу текућих грантова одобрених Министарству спољне трговине и економских односа Босне и Херцеговине за подршку сајамским и другим манифестацијама и активностима у земљи у сврху промоције и развоја привреде у Босни и Херцеговини, усвојене на 18. сједници Савјета министара Босне и Херцеговине од 22.10.2020. године, Министарство спољне трговине и економских односа Босне и Херцеговине, објављује

**ЈАВНИ ПОЗИВ**

**за подршку сајамским и другим манифестацијама и активностима у земљи у сврху промоције и развоја привреде у Босни и Херцеговини за 2020. годину**

**I ПРЕДМЕТ ЈАВНОГ ПОЗИВА**

Предмет јавног позива је прикупљање захтјева заинтересованих субјеката за додјелу грант средстава за подршку сајамским и другим манифестацијама и активностима у земљи у сврху промоције и развоја привреде у Босни и Херцеговини за 2020. годину. Укупан износ средстава намијењених за подршку сајамским и другим манифестацијама у земљи износи 300.000,00 КМ.

Финансијска средства су одобрена у Буџету Министарства спољне трговине и економских односа Босне и Херцеговине (у даљем тексту: Министарство) за 2020. годину.

**II КОРИСНИЦИ СРЕДСТАВА**

Корисници средстава су субјекти регистровани за дјелатност организације сајамских и других манифестација и активности или ако је организатор локална заједница, иста мора посједовати одлуку о организовању сајамске или друге манифестације и активности која је предмет додјеле грант средстава.

**III ПРАВО УЧЕШЋА**

1. Право учешћа имају сви заинтересовани организатори сајамских и других манифестација и активности, који имају искуство у организацији сајамских и других манифестација и активности која су предмет додјеле планираних грант средстава, а који се доказује кроз каталоге, листе учесника, програме манифастације или другу валидну документацију којом се јасно могу утврдити ове околности, као и да се кроз сајамску или другу манифестацију или активност промовише развој привреде у Босни и Херцеговини.
2. Право на додјелу грант средстава имају организатори сајамских и других манифестација и активности у земљи које су одржане у току 2020. године или на чијим су припреминим активностима и планирању предузете активности организатора у току 2020. године.
3. Право за учешће остварују и субјекти који су предузели припремне и организационе планске активности за реализацију сајамских и других манифестација и активности током 2020. године, те да је иста планирана за одржавање у 2020. години, али је морала бити отказана усљед рестриктивних мјера донесених од стране надлежних кризних штабова ради спрјечавања ширења пандемије COVID 19.

**IV САДРЖАЈ ЗАХТЈЕВА ЗА ДОДЈЕЛУ ГРАНТ СРЕДСТАВА**

Уз сачињен захтјев за додјелу грант средстава за подршку сајамским и другим манифестацијама и активностима у земљи за 2020. годину, у сврху промоције и развоја привреде Босне и Херцеговине, заинтересовани организатори сајамских и других манифестација и активности морају доставити сљедеће документе:

- попуњен и овјерен апликациони образац, који се налази у прилогу овог Јавног позива и може се преузети са интернет странице Министарства;

- Судско рјешење о регистрацији за организовање сајмова или одговарајућу одлуку о организовању сајмова ако је организатор локална заједница;

- идентификациони број субјекта;

- копију личне карте одговорне особе;

- копију уговора о банковном рачуну (подаци о банци и трансакционом рачуну);

- сајамски каталог, програм манифестације или другу релевантну документацију из које се јасно може утврдити да се сајамском и другом манифестацијом и активности врши промоција развоја привреде у Босни и Херцеговини;

- Изјаву о посједовању искуства у организацији истих или сличних манифестација;

- **за тачку 1. под III:** Изјаву субјекта организатора сајамских и других манифестација и активности да ће у случају додјеле грант средстава, сразмјено добијеним средствима, умањити трошкове учешћа сајамским излагачима, те да ће накнадно доставити фактуре и друге доказе којима се потврђује умањење трошкова учешћа привредних субјеката у случају додјеле грант средстава.

-з**а тачку 2. под III:** уколико се ради о организаторима сајамских и других манифестација и активности у земљи на чијим су припреминим активностима и планирању предузете активности организатора у току 2020. године субјекти су дужни поред изјаве о намјенском утрошку средстава доставити и вјеродостојну финансијску и другу документацију којом ће поткријепити свој захтјев за помоћ у покрићу трошкова насталих током припремних активности за организацију и реализацију сајамских и других манифестација и активности у току 2020. године.

-**за тачку 3. под III:** уколико се ради о субјектима који су предузели припремне и организационе планске активности за реализацију сајамских и других манифестација и активности током 2020. године, те је иста планирана за одржавање у 2020. години, али је морала бити отказана усљед рестриктивних мјера донесених од стране надлежних кризних штабова ради спрјечавања ширења пандемије COVID 19, исти су дужни поред изјаве о намјенском утрошку средстава доставити и вјеродостојну финансијску и другу документацију којом ће поткријепити свој захтјев за помоћ у покрићу трошкова насталих током припремних активности за организацију и реализацију отказаних сајамских и других манифестација и активности;

- Изјаву организатора сајамских и других манифестација да ће након пријема грант средстава, Министарству доставити овјерен Извјештај о намјенском утрошку додијељених средстава на основу пријаве на Јавни позив за подношење захтјева за додјелу новчаних средстава текућег гранта, који се налази у прилогу овог Јавног позива и може се преузети са интернет странице Министарства.

Све приложене копије наведених докумената морају бити овјерене од стране управних органа или од стране нотара. Овјера не смије бити старија од три мјесеца, од дана подношења захтјева.

Захтјеви који не садрже документе тражене овим Јавним позивом неће бити предмет даљег разматрања.

**V ОЦЈЕНА ЗАХТЈЕВА И ОДАБИР КОРИСНИКА ГРАНТ СРЕДСТАВА**

Оцјена захтјева и одабир корисника грант средстава извршиће се у складу са Одлуком о критериjумима за расподјелу текућих грантова одобрених Министарству спољне трговине и економских односа Босне и Херцеговине за подршку сајамским и другим манифестацијама и активностима у земљи у сврху промоције и развоја привреде у Босни и Херцеговини, усвојене на 18. сједници Савјета министара Босне и Херцеговине од 22.10.2020. године.

Министарство ће путем своје интернет странице обавијестити одабране кориснике грант средстава о избору и износу додијељених средстава.

**VI НАЧИН ПОДНОШЕЊА ЗАХТЈЕВА**

Захтјеви за додјелу грант средстава за подршку сајамским и другим манифестацијама и активностима у земљи у сврху промоције и развоја привреде у Босни и Херцеговини у 2020. години, са прописаном документацијом, шаљу се препорученом поштом у затвореној коверти, на адресу:

**БОСНА И ХЕРЦЕГОВИНА**

**МИНИСТАРСТВО СПОЉНЕ ТРГОВИНЕ И ЕКОНОМСКИХ ОДНОСА**

**МУСАЛА 9**

**71 000 САРАЈЕВО**

**Са назнаком: „НЕ ОТВАРАТИ“ - Комисији за разматрање захтјева за додјелу текућег гранта за подршку сајамским и другим манифестацијама и активностима у земљи у сврху промоције и развоја привреде у Босни и Херцеговини.**

На полеђини коверте обавезно навести назив – име подносиоца захтјева, адресу и контакт телефон и овјерити печатом подносиоца захтјева.

Јавни позив остаје отворен 15 дана након објављивања у дневним листовима и интернет страници Министарства - www.mvteo.gov.ba;

Министарство не сноси никакве трошкове пријављених учесника, те задржава право да у случају оправданости, захтјев у потпуности одбије или поништи Јавни позив.

Достављена документација се неће враћати подносиоцима захјтева**.**